Twee Suid-Afrikaners sterf tragies in noodlottige ongeluk in die oorlog geteisterde Jemen | SAFFA.com
Johan den Haan en Pieter Schoeman, 'n pa van drie, is Sondag te same met drie ander buitelanders is in 'n landmyn-ongeluk dood.
Hul span was uitgekontrakteer om landmyne by Maa'rib aan die grens tussen Jemen en Saoedi-Arabië onskadelik te stel en te verwyder. Hulle almal het gesterf toe tegnici 'n vrag landmyne gelaai het om vernietig te word en daar 'n ontploffing was. Besonderhede oor wat presies gebeur het, is nog onduidelik.
Johan den Haan het dit sy lewe gemaak om landmyne en ploftoestelle uit oorlogsones te verwyder. Só vertel die familie van 'n gewese wat die naweek in Jemen dood is.
Louis Rossouw, Den Haan se swaer, het Dinsdag gesê die vragmotor vol landmyne het "om een of ander onbekende rede" ontplof.
Den Haan het in Bloemfontein gewoon saam met sy vrou en seun wat aan die Universiteit van die Vrystaat studeer.
Volgens Rossouw het Den Haan as kind in die noordelike voorstede van Kaapstad gewoon en later na Brakpan, Gauteng getrek waar hy aan die Hoërskool Stoffberg gematrikuleer het.
Den Haan het vir 'n tyd ook in Worcester met sy gesin gewoon voordat hulle na Bloemfontein verhuis het.
"Hy het regtig vir die beste deel van twee dekades, ten spyte van die gevaar en verliese, dit sy taak gemaak om landmyne en ploftoestelle uit te roei. Ons as familie sal hom altyd bewonder daarvoor dat hy dié ondankbare werk gedoen het wat so nodig is."
Den Haan sou gewoonlik sowat drie maande aan 'n projek werk om landmyne te verwyder en dan "so 'n week of twee tuis deurbring", sê Rossouw.
"Gelukkig was hy ook gewoonlik Kersfees by sy familie."
In 2004 het Den Haan sy regterarm en die gehoor in sy regteroor verloor toe sy konvooi in Afganistan in 'n lokval van 'n terreurgroep gelei en opgeblaas is.
Luidens Den Haan se profiele op sosiale media het hy ook in Soedan, Somalië en Angola gewerk.
Luidens 'n verklaring wat SafeLane Global vroeër uitgereik het, is myne gevind wat nog nie ontplof het nie en is dit Sondag op 'n voertuig gelaai om weggery te word.
"In die proses het 'n onbeplande ontploffing plaasgevind wat veroorsaak het dat vyf werkers onmiddellik gesterf het."
Die mans het bystand verleen aan Project Masam van Saoedi-Arabië om landmyne in Jemen te verwyder en onskadelik te maak.
"Elkeen was hoogs ervare en gesiene kenners van ploftoestelle wat selflose, dapper werk in 'n uiters uitdagende omgewing verrig het."
Project Masam het bevestig dat die drie ander mans van Kosovo, Bosnië en Kroasië afkomstig is.
Hy het van 1989 tot 2002 as 'n militêre ingenieur van die SANW gedien.
Die ander Suid-Afrikaner wie se lewe ook kort-geknip is tydens die voorval is Pieter Schoeman.
Schoeman, 'n pa van drie, is Sondag saam met Johan den Haan, en drie ander buitelanders in 'n landmyn-ongeluk dood.
Nandi Schoeman sy vrou vertel: "Ek kan nie begin reëlings tref om my man te begrawe nie, want ek weet nie eens of ons 'n stukkie van hom gaan terugkry nie."
Nandi Schoeman van Modimolle sê dit is nog onseker of haar man, Pieter (45), se werknemer sy oorskot sal terugbring na Suid-Afrika.
"As daar niks oorgebly het van Pieter nie, wil ek darem hê hulle moet sy kamer ontruim en sy goedjies vir ons terugstuur," sê Nandi.
Die familie beplan voorlopig 'n troosdiens sodat Pieter se familie en vriende kan afskeid neem. Sy gunsteling-liedjie was Bon Jovi se "Bed of Roses," en daarom gaan almal by die diens gevra word om vir hom 'n roos te gee.
"Ons weet nie of ons hartseer of kwaad moet wees nie, want dit is nog onduidelik of iemand nalatig was. Ons het nie antwoorde nie," het Nandi gesê.
Schoeman het die dag voor sy dood vir Nandi laat weet hy gaan vroeg slaap omdat hy die volgende dag aan 'n groot operasie moet werk.
Sy het vir hom die volgende oggend 'n boodskap gestuur waarin sy vra dat "Liewe Jesus" hom beskerm.
"Ek dink Hy het tot 'n mate, want Pieter sou dit nooit kon verwerk om 'n parapleeg te wees nie. Ek weet met my hele hart hy is hemel toe," sê Nandi.
"Hulle het gesê hulle sal vir ons 'n kis stuur, maar dis nie te sê daar gaan 'n liggaam in wees nie," sê Nandi.
Die enigste oorlewende wat naby genoeg was om die ontploffing te sien, is glo bewusteloos nadat hy deur 'n stuk skrapnel getref is
Dit is tans nog nie bekend wanneer die spanlede in Jemen se oorskot na hul tuislande teruggeneem gaan word nie.
SafeLane Global wil intussen nie veel vrae oor die voorval beantwoord nie en het Maandagaand vir 72 uur gevra om die saak klaar te ondersoek.
SafeLane het Netwerk24 verwys na sy verklaring wat op die maatskappy se webtuiste geplaas is. Daarin beskryf SafeLane Den Haan, Schoeman en die ander oorledenes as "hoogs ervare en gewaardeerde" personeellede.
Foto: Johan den Haan en Pieter Schoeman saam sy vrou Nandi
« The Maritime businessman Andre Hanekom dies in Mozambique while in custody
Suid-Afrikaners wat oorsee werk, moet maar solank hul belastingsake in orde kry want Jan-taks "kom" vir hulle »